ΓΡΑΠΤΗ ΕΡΩΤΗΣΗ E-0682/99

υποβολή: Daniel Varela Suanzes-Carpegna (PPE) προς την Επιτροπή

(26 Μαρτίου 1999)

Θέμα: Ποσοστώσεις φιλέτων τόνου για το 1999

Στις 18 Φεβρουαρίου 1999, η Επιτροπή παρουσίασε προφορικά την πρόταση για ποσοστώσεις φιλέτων τόνου για το 1999 ύψους 2.500 τόνων με δασμολογικό συντελεστή 6 %.

Τα επιχειρήματα με τα οποία η Επιτροπή στηρίζει αυτό το αίτημα, μπορούν να συνοψισθούν ως εξής:

α) η Επιτροπή διεξήγαγε μελέτη σχετικά με τις διαθέσιμες ποσότητες φιλέτων τόνου στη διεθνή αγορά η οποία έδωσε τα εξής αποτελέσματα: χώρες ΣΓΠ: 30.000 τόνοι; χώρες ΑΚΕ: 10.000 τόνοι; χώρες ΕΕ: 10.000 τόνοι.

β) για τον εφοδιασμό της κοινοτικής βιομηχανίας απαιτούνται περίπου 59.000 τόνοι, προκύπτει δηλαδή έλλειμμα 9.000 τόνων;

γ) η Επιτροπή επηρεάσθηκε από τα επιχειρήματα κάποιας ιταλικής βιομηχανίας που χάνει την ανταγωνιστικότητά της τόσο στην εγχώρια όσο και στη διεθνή αγορά, γεγονός που θα μπορούσε να οδηγήσει στην απώλεια θέσεων εργασίας στην ιταλική κονσερβοποιία.

Σχετικά με το θέμα αυτό, η Επιτροπή δήλωσε ότι τα εργατικά στις τρίτες χώρες για την παραγωγή φιλέτων τόνου είναι αρκετά κατώτερα των κοινοτικών, γεγονός που αναγκάζει την Επιτροπή να αναλάβει τις ευθύνες της για να μπορέσει να εξασφαλίσει την ανταγωνιστικότητα της ιταλικής κονσερβοποιίας και να φρενάρει την πτώση της εν λόγω βιομηχανίας στην αγορά των κονσερβών τόνου.

Η θέση που υιοθέτησε η Επιτροπή είναι απαράδεκτη διότι βλάπτει τα συμφέροντα της μεγάλης πλειοψηφίας του τομέα της βιομηχανίας μεταποίησης του κοινοτικού τόνου, ήτοι της Ισπανίας, της Γαλλίας και Πορτογαλίας και μερικών άλλων ιταλικών επιχειρήσεων. Γι' αυτό λοιπόν η πρόταση της Επιτροπής είναι προφανώς παράδεκτη από οποιαδήποτε άποψη.

Δεδομένου ότι η βιομηχανία μεταποίησης των προϊόντων αλιείας και υδατοκαλλιέργειας αποτελεί θεμελιώδη λίθο της κοινής αλιευτικής πολιτικής, η οποία συμβάλλει στον εφοδιασμό τροφίμων που παρουσιάζουν έλλειμμα στην αγορά της Ένωσης και για τα οποία παρατηρείται αύξηση της ζήτησης και καλές προοπτικές κατανάλωσης και ανάπτυξης; Δεδομένου επίσης ότι η Ευρωπαϊκή Ένωση πρέπει να αναπτύξει μια πολιτική εφοδιασμού που θα ικανοποιεί τις πραγματικές ανάγκες της κοινοτικής βιομηχανίας μεταποίησης στηριζόμενη στον κοινοτικό στόλο και εξασφαλίζοντας την πρόσβαση στην απαιτούμενη πρώτη ύλη υπό τις καλύτερες δυνατές συνθήκες για όλα τα μέλη της; Θα μπορούσε η Επιτροπή να εξηγήσει γιατί εγκατέλειψε την αρχή της προτίμησης που οδήγησε στη λήψη ενός μέτρου από το οποίο επωφελείται μόνο ένα μέρος - και όχι το σύνολο - του τομέα μιας κοινοτικής χώρας, κατά τρόπο μάλιστα που να θίγει σαφώς τα συμφέροντα της πλειοψηφίας του τομέα της βιομηχανίας μεταποίησης τόνου της ΕΕ και να προκαλεί τοιουτοτρόπως εμφανή στρέβλωση της αρχής της αλληλεγγύης που πρέπει να διέπει την κοινοτική πολιτική;

Απάντηση της κας Bonino εξ ονόματος της Επιτροπής

(3 Μαΐου 1999)

Η Επιτροπή δεν έχει γνώση της μελέτης στην οποία αναφέρεται το Αξιότιμο Μέλος του Κοινοβουλίου. Δεδομένου ότι τα διαθέσιμα αριθμητικά στοιχεία αποκλίνουν, η Επιτροπή πρόκειται, εντός του τρέχοντος έτους, να πραγματοποιήσει απολογισμό σχετικά με τις προμήθειες φιλέτων τόνου.

Η Επιτροπή δεν έχει λάβει καμία σχετική αίτηση ιταλικής επιχείρησης ειδικά για το θέμα αυτό. Η αίτηση για άνοιγμα αυτόνομης ποσόστωσης για τα φιλέτα τόνου έχει υποβληθεί επισήμως από τις ιταλικές αρχές.

Το άνοιγμα αυτονόμων δασμολογικών ποσοστώσεων δεν προϋποθέτει, σε καμία περίπτωση, την εγκατάλειψη της γενικής αρχής της κοινοτικής προτίμησης. Αυτές οι ποσοστώσεις ανοίγουν για περιορισμένη ποσότητα και χρονική περίοδο. Επιπλέον, η μικρή ποσόστωση, η οποία αντιστοιχεί στο 5 % των εισαγωγών, που έχει προταθεί από την Επιτροπή, υπόκειται σε δασμό κατά 6 %, δηλαδή σε ένα ποσοστό το οποίο συγκαταλέγεται μεταξύ των υψηλότερων που έχουν προταθεί από την Επιτροπή στο πλαίσιο της συνολικής της πρότασης για άνοιγμα αυτονόμων ποσοστώσεων για ορισμένα προϊόντα της αλιείας.

Σε αυτήν την πρόταση της, η Επιτροπή έλαβε υπόψη τη γενική αρχή της αλληλεγγύης η οποία διέπει τις κοινοτικές πολιτικές. Η Επιτροπή μπόρεσε να διαπιστώσει, αφενός ότι ο ιταλικός βιομηχανικός τομέα της κονσερβοποιίας κατέχει μη αμελητέα θέση στον κοινοτικό βιομηχανικό τομέας της κονσερβοποιίας, από την άποψη του όγκου παραγωγής και απασχόλησης και ότι, αφετέρου, ένα μέρος αυτού του βιομηχανικού τομέα αντιμετωπίζει προφανώς σοβαρά προβλήματα ανταγωνιστικότητας.

Δεν είναι ο ρόλος της Επιτροπής να επιλέγει μεταξύ διαφορετικών βιομηχανικών στρατηγικών στα κράτη μέλη. Κάθε κοινοτικός οικονομικός παράγοντας πρέπει, αντιθέτως, να έχει τη δυνατότητα να προμηθεύεται με τους βέλτιστους δυνατούς όρους, λαμβάνοντας ταυτοχρόνως υπόψη την κατάσταση η οποία επικρατεί όσον αφορά τους κοινοτικούς παραγωγικούς τομείς.